
SENSORVEILEDNING - 3. AVD. CAND.JUR-EKSAMEN, UNIVERSITETET i TROMSØ, H-04: PRAKTIKUM

Denne sensorveiledningen bygger på et utkast som ble skrevet før eksamen. Utkastet er forelagt eksamensansvarlig. Utkastet er revidert i lys av de erfaringer jeg har gjort under gjennomgående sensur. 
I
Denne delen av oppgaven reiser spørsmål om ugyldighet og hevning av kontrakt. Det er naturlig å begynne med ugyldighetsspørsmålet.

Det fremgår av oppgaven og partenes anførsler at den mulige ugyldighetsgrunnen knytter seg til forhold ved oppfyllelsen av avtalen, nærmere bestemt det at Lars fortiet at sjekken var dekningsløs da han mottok skjøtet. Selv om oppgaveteksten opplyser at Lars erkjente at han burde ha sagt at sjekken var dekningsløs og at fortielsen virket motiverende, får det godtas at kandidatene drøfter om fortielsen kan medføre at Peders oppfyllelseshandling, dvs. overlevering av skjøtet, blir ugyldig, selv om Peder ikke påstår ugyldighet mht. selve oppfyllelseshandlingen. Dersom en kommer til at fortielsen ikke medfører at oppfyllelseshandlingen blir ugyldig, vil det nemlig uansett ikke være grunnlag for å anse avtalen for å være ugyldig. 

Kandidatene bør imidlertid nokså hurtig komme til at fortielsen er rettsstridig og at den må anses som ugyldighetsgrunn for selve oppfyllelseshandlingen. Ett (av flere) argument her er at forsettlig utstedelse av dekningsløs sjekk er straffbart etter sjl. § 66 a). Det kan ikke forventes at kandidatene ser akkurat dette. Det er heller intet vilkår at kandidatene drøfter spørsmålet om oppfyllelseshandlingens gyldighet isolert sett. Tvertimot er det naturlig å gå rett på spørsmålet om fortielsen medfører at avtalen blir ugyldig. Det er for så vidt det kandidatene også gjør. Problemet er bare at mange kandidater ikke klarer å holde avtaleinngåelse og oppfyllelse atskilt.
Ved drøftelsen av om avtalen er ugyldig må kandidatene se at det som utgangspunkt er forholdene ved avtaleinngåelsen (modifisert ved re integra-regelen etter analogi fra avtl. § 39, 2. pkt.) som avgjør avtalens (u)gyldighet, og at den påståtte ugyldighetsgrunnen i vår sak gjelder etterfølgende forhold. Selv om en forutsetter at skjøteoverleveringen blir ugyldig, vil virkningen av dette som utgangspunkt måtte bli at det for så vidt ikke er skjedd gyldig oppfyllelse, altså at partene stilles som om oppfyllelseshandlingen ikke hadde funnet sted. Dette griper ikke inn i avtalens gyldighet.

Rettsstridig forhold ved oppfyllelsen kan imidlertid være omstendighet som medfører at Peder kan påberope seg avtl. § 36 som grunnlag for tilsidesettelse av avtalen. Kandidatene bør altså drøfte avtl. § 36. Særlig dersom en tenkte seg at avtalen forutsatte fremtidig samarbeid eller andre fremtidige relasjoner partene imellom, ville ubundethet pga. avtl. § 36 kunne ha en del for seg. Jeg har imidlertid problemer med å se at det i og for seg rettsstridige forholdet i vår sak er slik at det rimeligvis bør begrunne tilsidesettelse av selve kjøpsavtalen. I så måte har det bl.a. betydning at begge parter har innrettet seg etter den inngåtte avtale, herunder at Lars har overtatt bruken av eiendommen. Forutsatt en gyldig, virksom avtale på tidspunktet for bruksoverlatelsen, med den virkning dette har for Peders hevningsrett, jf. avhl. § 5-3 (4), bør det trolig kreves svært mye for at etterfølgende forhold medfører tilsidesettelse etter avtl. § 36, idet omfattende bruk av avtl. § 36 lett ville uthule regelen om bortfall av hevningsrett.
Det neste spørsmålet er om vilkårene for hevning er oppfylt. Her oppstår to underspørsmål:

· har Peder tatt forbehold om hevningsrett?

· er misligholdet vesentlig?

Når det gjelder spørsmålet om det er tatt forbehold om hevningsrett, viser jeg til Lilleholt, Godtruerverv og kreditorvern, siste utg. s. 234. I vårt tilfelle kan Peder dels tenkes å påberope seg at hevningsforbehold er underforstått, dels vise til bestemmelsen om betaling av kjøpesum mot utlevering av heftefritt skjøte. I forhold til det sistnevnte synspunktet er det vel en åpenbar innvending at Peder har godtatt at Lars overtar bruken før kjøpesummen betales. Begge løsninger får vel her godtas.

Ved drøftelsene av om misligholdet er vesentlig må kandidatene si noe om betydningen av misligholdets varighet, den frist Peder satte, det at det mer langvarige misligholdet bare gjelder 1/10 av kjøpesummen og at Lars rettsstridig fortiet at sjekken var dekningsløs. Også her kan begge løsninger godtas.
Noen kandidater drøfter bestemmelsen om tilleggsfrist i avhl. § 5-3 (3). Ettersom tilleggsfristen bare gjelder betaling av 1/10 av kjøpesummen, har jeg vanskelig for å se at avhl. § 5-3 (3) her vil lede til andre resultater enn det som vil følge av § 5-3 (1), men her får en være liberal.

II
Denne delen av oppgaven reiser spørsmål i tilknytning til deknl. kap. 7. Det er naturlig å begynne med å spørre om boet ville hatt rett til å tre inn i avtalen. Besvares dette spørsmålet benektende, har selvsagt heller ikke Webnet adgang til å tre inn i avtalen.

Som nevnt i oppgaveteksten er det samarbeidselementet i avtalen som kan tilsi at boet ikke har rett til å tre inn i avtalen. Kandidatene bør her vise til avtalebestemmelsen om plikt til å utarbeide overordnet plan for nettbehov, og Kraftlagets plikt til utbygning av nettet i samsvar med denne planen. Ettersom slik overordnet plan er utarbeidet før boåpningen, er det imidlertid vanskelig å se at avtalens samarbeidselement skulle være et vesentlig argument mot rett til inntreden i dette tilfellet. Løsningen bør etter mitt syn klart være at boet har rett til å tre inn i avtalen

Kandidatene finner deknl. § 7-3, 1. ledd, men overraskende mange unnlater å gå inn på unntaket i § 7-3, 2. ledd, 1. pkt., og det selv om oppgaveteksten uttrykkelig nevner at Kraftlaget påberoper seg denne bestemmelsen. Få kandidater klarer å få noe fornuftig ut av dette med "samarbeidselementet".

Det neste spørsmålet er om retten til å tre inn i avtalen kan overføres til Webnet. Kandidatene bør her vise til at hovedbegrunnelsen for boets rett til å tre inn i skyldnerens avtaler; hensynet til rasjonell avvikling, klart peker på at dette er en rett som bare boet kan utøve. Reglene i deknl. §§ 7-5 og 7-6 peker i samme retning. Det kan også vises til at avtalepartene ikke har rett til å overføre kontraktsposisjonen til tredjeperson uten medkontrahentens samtykke. Dersom det hadde vært slik at boet kunne "kommet rundt" dette ved å overføre sin rett til å tre inn i avtalen til tredjeperson, ville vilkåret i deknl. § 2-2 om overførbarhet hatt liten eller ingen selvstendig betydning for skyldnerens kontraktsbaserte rettigheter.
Få kandidater ser at det er spørsmål om overføring av retten til å tre inn i avtalen. De skriver som om boet har trådt inn i avtalen, og konkluderer da i favør av Kraftlaget med den begrunnelse at boet - og Webnet - må respektere avtalens forbud mot overføring av rettigheter og plikter etter avtalen uten medkontrahentens samtykke, jf. deknl. § 7-4, 1. pkt. Kandidater som gjør dette, har fått en del uttelling, men fullgodt blir det jo ikke.

Deretter må det tas stilling til om Webnet kan begrense inntreden til å omfatte den del av avtalen som er uoppfylt ved boåpningen. Kandidatene skal her finne frem til deknl. § 7-4, 2. og 3. ledd. Ser en leiedelen av avtalen isolert, er det klart at Webnet får medhold etter deknl. § 7-4, 3. ledd. Avtalens samarbeidselement kunne kanskje sies å tale i retning av Kraftlagets standpunkt. Men ettersom den "overordnede plan" er vedtatt før boåpningen, er det vanskelig å se hvilke argument som taler mot rett for Webnet til delvis inntreden.

Til slutt må det tas stilling til hvilket vederlag som skal betales. Kandidatene skal her forutsette at Webnet har rett til delvis inntreden. Mange kandidater gjør ikke dette eller er lite presis mht. hvilken forutsetning de her drøfter ut fra. Kraftlaget krever at Webnet skal betale hele, subsidiært en forholdsmessig del av engangsvederlaget for telenett hvor leieperioden var påbegynt ved boåpningen, mens Webnet bare mente seg forpliktet til å betale vederlag som forfaller i tiden etter boåpningen.
Kandidatene bør løse dette spørsmålet ut fra hensynene bak adgangen til delvis inntreden i kontrakter, hvor det sentrale er at kreditor bør konkurrere på linje med øvrige kreditorer for vederlagskrav som knytter seg til ytelser fra tiden før boåpningen.  Det problematiske i vårt tilfelle er da at vederlaget for leieretten er delt i to elementer, engangsvederlag og årlig leie. Et naturlig synspunkt er at selve oppdelingen av vederlaget/vederlagets forfall er uten betydning for hvor mye boet (Webnet) skal betale. At det må være slik, blir klart når en varierer faktum mht. kravsforfall i forskjellige tilfelle ved delvis inntreden i kontrakt. Tenker en seg f.eks. at et konkursbo trer inn i en løpende kontrakt etter at medkontrahenten har levert halvparten av ytelsene, vil det at kontrakten f.eks. bestemmer at hele kontraktsvederlaget betales ved kontraktens utløp, ikke medføre at boet må betale (som massekrav) ytelsene fra tiden før boåpningen.
I favør av boets krav om betaling av hele engangsvederlaget kan det hevdes at kontraktens bestemmelser om vederlagsplikt bygger på en naturlig forutsetning om at engangsvederlaget betales ved påbegynt leieperiode, en forutsetning som også bør kunne gjøres gjeldende overfor boet (Webnet) ved delvis inntreden i kontrakten. Etter mitt syn bør imidlertid Kraftlagets subsidiære påstand gis medhold; denne løsningen gir trolig best balanse mellom partene.
De fleste kandidatene avslører manglende forståelse av reglene om delvis inntreden i kontrakten, ved at de blander spørsmålet om hva boet (Webnet) skal betale for (ytelser fra Kraftlaget for tiden etter boåpningen) med spørsmålet om hva/hvor mye det skal betales. Dette gir trekk.

III

Det første spørsmålet her er om Økomats krav mot Anders er gått over på Finanskreditt ved overdragelse. Kandidatene skal her feste seg ved at oppgaveteksten slår fast at det ble utstedt et enkelt gjeldsbrev for kravet. Det følger da klart av gbl. § 25 at debitorinnsigelsen om forbud mot overdragelse uten samtykke slår gjennom. Det har ingen betydning om innsigelsen er påført gjeldsbrevet (jf. gbl. § 1) eller om Finanskreditt kjenner eller bør kjenne innsigelsen.
På dette punkt har gjennomgående sensur vært en rystende opplevelse. Av de 22 besvarelsene er det bare 4 - fire - kandidater som klart har sett at gbl. § 25 medfører at Anders får medhold. Noen kommer riktignok til rett konklusjon annet grunnlag, f.eks. at Finanskreditt ikke er i aktsom god tro. Det hjelper imidlertid ikke nevneverdig. Forbløffende mange drøfter ut fra "alminnelige regler om godtroerverv", ekstl. § 1, analogi fra gbl. § 15, e.l. Dette er grovt! 

Deretter må kandidatene drøfte om Anders kan motregne. De skal da forutsette at Økomats krav er gått over på Finanskreditt. Det første spørsmålet er om de motstående kravene er konnekse. Med konneksitet siktes det til at det foreligger en særlig tilknytning kravene imellom, ofte omtalt slik at kravene må "springe ut av samme rettsforhold". Det kan ikke kreves omfattende drøftelser av hva som menes med konneksitet i forbindelse med motregning. Men kandidatene bør være kjent med dommen i Rt 1992.504, som nevnes i læreboken. Etter mitt syn bør det legges til grunn at det ikke er slik sammenheng mellom de motstående kravene at kravene kan anses å være konnekse. Kravene springer ut av henholdsvis låneavtalen og avtalen om salg av produkter. Det er ikke opplyst noe om en avtale mellom partene som tilsier et løpende forretningsforhold e.l. som kunne bidra til å knytte de motstående kravene sammen.

Forutsatt at kravene er konnekse, skal kandidatene drøfte om motregningsretten utvides i forhold til regelen i gbl. § 26. Den alminnelige oppfatning er at debitor cessus kan motregne overfor cesjonaren med krav om cedenten uavhengig av om eigar-vilkåret er oppfylt på det kritiske tidspunkt i gbl. § 26, når kravene er konnekse. Denne oppfatningen har kommet til uttrykk i rettspraksis, se særlig Rt 1966.1176 (herredsretten med tilslutning fra Høyesterett) samt uttalelser i Rt 1992.504, hvor motregningsrett riktignok ble anerkjent på annet grunnlag. 

Om bedømmelsen:

Oppgaven reiser spørsmål av varierende vanskelighetsgrad fra flere deler av formueretten. De fleste spørsmålene bør være nokså enkle å identifisere. Minstekrav for bestått besvarelse bør være et visst minimum av verdi om sentrale, grunnleggende problemer. Jo flere og vesentlige feil og svakheter besvarelsen lider av, desto mer positivt må som vanlig kreves for at helheten skal være passabel.
For å få en av de to beste karakterene bør besvarelsen preges av god evne til å identifisere problemstillinger, samtidig som kandidatene viser gode kunnskaper og forståelse av den materielle jus under problemdrøftelsene og -løsningene. Det er bare en av de 22 besvarelsene som presterer på dette nivået.
Det alminnelige prestasjonsnivået er lavt. Som sagt bommer svært mange på gbl. § 25, noe som er en feil som må medføre markert treff. Mange strever også med banal avtalerett, så som når en avtale som utgangspunkt blir bindende, og det helt grunnleggende mht. boets rett til inntreden i skyldnerens kontrakter. Som så ofte er det også denne gang eksakt plassering av svake kandidater i grenselandet bestått-ikke bestått som volder mest besvær under gjennomgående sensur.








Bergen, 7. desember 2004 

